หากใครได้แวะมาที่ทองหล่อในตอนนี้ คงไม่มีใครไม่รู้จักโครงการ 9:53 ตั้งอยู่สุดซอยทองหล่อ 9 คอมมิวนิตี้มอลล์ล่าสุดในย่านทองหล่อที่กำลังเป็นที่นิยมของนักชิม อีกหนึ่งสถานที่ที่รวบรวมร้านอาหารน้องใหม่มากมายมาไว้ที่นี่ และ “Tokpokki Jip” ก็ถือเป็นร้านอาหารเกาหลีน้องใหม่ที่เราจะพาคุณมาชิมในวันนี้

“Tokpokki Jip” บ้านอาหารเกาหลีหลังน้อยๆ ตั้งอยู่ชั้นล่างสุดของคอมมิวนิตี้มอลล์ ร้านเล็กๆ ที่มีพื้นที่ไม่มาก แต่เมื่อได้ก้าวเข้าไปก็สัมผัสได้ถึงความอบอุ่น และความเป็นกันเองของเจ้าของร้านที่คอยต้อนรับเป็นอย่างดี อาหารเกาหลีของที่นี่จะเน้นความเป็นออริจินอลสไตล์ Comfort Food โดยนำสูตรและลงมือปรุงโดยเชฟเกาหลีแท้ๆ ซึ่งวัตถุดิบแต่ละอย่างนั้นถูกส่งตรงมาจากเกาหลี ที่สำคัญทางร้านยังห่วงใยสุขภาพของลูกค้า จึงไม่มีการใส่ผงชูรส รสชาติที่ได้จึงเป็นรสชาติจากธรรมชาติแท้ๆ ไม่มีการปรุงแต่งแต่อย่างใด 

สำหรับเมนูแนะนำจะมีอะไรบ้างนั้น อย่ารอช้า ตามมาดูกันเลยดีกว่า !

“Tokpokki Jip’s Signature” (ราคา 325 บาท)
เริ่มต้นเมนูแรกด้วยหม้อไฟเกาหลีสูตรต้นตำรับอย่างบูเดชิเก หม้อไฟที่มีส่วนผสมหลักด้วย เบคอน, ไส้กรอก, ชีส เคียงด้วย ไข่ต้ม, เส้นต็อก, วุ้นเส้นเกาหลี, ลูกชิ้นปลาจากปูซาน, มาม่าเกาหลี และส่วนผสมพิเศษที่ทำให้หม้อไฟของ Tokpokki Jip ไม่เหมือนที่อื่นคือมีการใส่ baked beans (ถั่วอบ) ลงไปด้วย ซึ่งหากใครเคยไปที่เกาหลีจะเห็นเจ้าถั่วชนิดนี้อยู่ในหม้อไฟ แต่ที่ไทยไม่ค่อยใส่กัน ทำให้เวลาทานได้รสชาติเกาหลีแท้ๆ เหมือนนั่งทานอยู่ที่เกาหลีเลยทีเดียว

“Seafood Tokpokki“ (ราคา 420 บาท)
สำหรับคนรักอาหารทะเล ก็มี “Seafood Tokpokki“ เอาใจ seafood loverโดยเฉพาะ กับหม้อไฟเกาหลีที่มีส่วนผสมหลักเป็นซีฟู้ดนานาชนิด ทั้ง กุ้ง, หอย และปลาหมึก ให้คุณได้ลิ้มรสชาติหม้อไฟเกาหลีที่แตกต่าง ซึ่งรสชาติของหม้อไฟเมนูนี้จะเบากว่าเมนูแรก แต่ความอร่อยไม่ทิ้งกันแน่นอน

“Dak Gang Jeong” (ราคา 120 บาท)
ไก่ทอดเกาหลีกรอบนอก นุ่มใน ชุบด้วยซอสทักกังจองเพื่อเพิ่มรสหวาน ด้านนอกโรยด้วยงาดำ, งาขาว และถั่วพีนัท ที่นอกจากจะช่วยเพิ่ม texture ให้การสนุกกับการเคี้ยวแล้ว ยังช่วยเพิ่มความหวานมันได้เป็นอย่างดี 

“Go Chu Thi Ghim” (ราคา 120 บาท)
พริกหยวกชิ้นใหญ่ ถูกนำมายัดไส้หมูสับปรุงรส จากนั้นจึงนำไปชุบแป้งแล้วนำไปทอดจนเหลืองกรอบ เวลาทานจะได้ทั้งความกรอบและกลิ่นที่เป็นเอกลักษณ์ของพริกหยวก ตามด้วยความนุ่มและรสชาติกลมกล่อมของหมูปรุงรสที่เข้ากันได้อย่างพอดี เพิ่มรสชาติอีกนิดด้วยน้ำซอสทักกังจองที่มีโคชูจังเป็นเบส จึงได้รสชาติจะออกหวานตามด้วยรสเผ็ดนิดๆ ถึงเมนูนี้ภายนอกจะดูธรรมดา แต่บอกไว้เลยว่าหากได้ทานแล้วต้องติดใจ

“Tang Kong : Peanut” (ราคา 130 บาท)
มาดื่มเครื่องดื่มเกาหลีเกล็ดหิมะคลายร้อนกันบ้าง เครื่องดื่มที่จะทำให้คุณสดชื่นเพราะมีส่วนผสมของสมุนไพรเกาหลี, ขิง, พุทธาจีน, ชินนามอน และส่วนผสมสำคัญอย่างโสมแดงเกาหลี ที่มีคุณสมบัติช่วยลดอุณหภูมิของร่างกาย นอกจากนี้เครื่องดื่มถ้วยนี้ยังช่วยสร้างภูมิคุ้มกัน พร้อมบำรุงร่างกาย แถมยังช่วยย่อยอีกด้วย ทานอร่อยแล้วยังได้ประโยชน์แบบนี้ไม่ลองไม่ได้แล้ว

“Honey Tok Toast” (ราคา 195 บาท)
ปิดท้ายด้วยของหวานที่ไม่เคยทานที่ไหนมาก่อนแน่นอน Honey Tok Toast แป้งโทสต์ร้อนๆ หนานุ่ม ด้านในสอดไส้ด้วยแป้งต๊อกเพิ่มความหนึบหนับให้กับการเคี้ยว โรยด้วยผงถั่วเหลืองบด แล้วโป๊ะด้วยไอศกรีมวานิลลา ท๊อปปิ้งด้วยแครนเบอร์รี่มิกซ์ตระกูลถั่ว ราดด้วยน้ำผึ้ง เป็นขนมหวานเพื่อสุขภาพทานแล้วไม่ต้องกังวลเรื่องความอ้วน 

พิเศษสุด ! สำหรับสมาชิก Wongnai เพียงแค่โชว์แอพวงใน ก็รับไปเลยส่วนลด 20 % อร่อยกับการทานอาหารเกาหลีขนาดแท้ แถมยังได้ส่วนลดอีก คออาหารเกาหลีต้องรีบแล้ว !
